CELEX: 32021D0682
Language: da
Date: 2021-04-26 00:00:00
Title: Kommissionens gennemførelsesafgørelse (EU) 2021/682 af 26. april 2021 om ændring af gennemførelsesafgørelse (EU) 2016/715 for så vidt angår de pågældende frugter med oprindelse i Argentina (meddelt under nummer C(2021) 2744)

27.4.2021   
               
               
                  DA
               
               
                  Den Europæiske Unions Tidende
               
               
                  L 144/31
               
            
         KOMMISSIONENS GENNEMFØRELSESAFGØRELSE (EU) 2021/682
         af 26. april 2021
         om ændring af gennemførelsesafgørelse (EU) 2016/715 for så vidt angår de pågældende frugter med oprindelse i Argentina
         
            
               (meddelt under nummer C(2021) 2744)
            
         
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) 2016/2031 af 26. oktober 2016 om beskyttelsesforanstaltninger mod planteskadegørere og om ændring af Europa-Parlamentets og Rådets forordning (EU) nr. 228/2013, (EU) nr. 652/2014 og (EU) nr. 1143/2014 og om ophævelse af Rådets direktiv 69/464/EØF, 74/647/EØF, 93/85/EØF, 98/57/EF, 2000/29/EF, 2006/91/EF og 2007/33/EF (1), særlig artikel 41, stk. 2, og
         ud fra følgende betragtninger:
         
                     (1)
                  
                  
                     Ved Kommissionens gennemførelsesafgørelse (EU) 2016/715 (2) er der fastlagt foranstaltninger med hensyn til frugter af Citrus L., Fortunella Swingle, Poncirus Raf., og hybrider heraf, bortset fra frugter af Citrus aurantium L. og Citrus latifolia Tanaka (»de pågældende frugter«), med oprindelse i Argentina, Brasilien, Sydafrika eller Uruguay, for at forhindre indslæbning og spredning på Unionens område af Phyllosticta citricarpa (McAlpine) Van der Aa.
                  
               
                     (2)
                  
                  
                     I 2020 meddelte medlemsstaterne på grundlag af deres importkontrol i alt 90 tilbageholdelser af Phyllosticta citricarpa på frugter af Citrus limon (L.) N. Burm.f. og Citrus sinensis (L.) Osbeck med oprindelse i Argentina. Dette hidtil usete antal tilfælde af manglende overholdelse rejser tvivl om pålideligheden af Argentinas ordning for udstedelse af eksportcertifikater.
                  
               
                     (3)
                  
                  
                     Som følge heraf blev Kommissionens gennemførelsesforordning (EU) 2020/1199 (3) vedtaget, som forbyder indførsel til Unionens område af Citrus limon (L.) N. Burm.f. og Citrus sinensis (L.) Osbeck med oprindelse i Argentina indtil den 30. april 2021.
                  
               
                     (4)
                  
                  
                     Under en audit, der blev gennemført i februar 2021, gav Argentina Kommissionen detaljerede oplysninger om årsagerne til, at landets ordning for udstedelse af eksportcertifikater for citrusfrugter havde svigtet i eksportsæsonen 2020, og om landets foranstaltninger til at styrke ordningen med henblik på vækst- og eksportsæsonen 2021.
                  
               
                     (5)
                  
                  
                     Da Argentina har truffet foranstaltninger til at styrke sin ordning, således som det blev meddelt under auditten, bør det midlertidige forbud mod indførsel til Unionens område af Citrus limon (L.) N. Burm.f. og Citrus sinensis (L.) Osbeck med oprindelse i Argentina ikke forlænges. Eftersom Argentina endnu ikke har gennemført alle disse foranstaltninger fuldt ud i hele vækst- og eksportsæsonen, kan de samtidig blive taget op til revision med henblik på fremtidige sæsoner, og risikoen for indslæbning til Unionens område af Phyllosticta citricarpa fra de pågældende frugter med oprindelse i Argentina kan endnu ikke vurderes fuldt ud. Der bør derfor fastsættes detaljerede og risikobaserede foranstaltninger for indførsel til Unionens område af de pågældende frugter med oprindelse i Argentina.
                  
               
                     (6)
                  
                  
                     Sådanne foranstaltninger bør omfatte krav om registrering af produktionsmarkerne og produktionsenheder heraf i Argentina, hvor de pågældende frugter er produceret, ved tildeling af unikke identifikationskoder (»sporbarhedskoder«) til disse produktions- og produktionsenheder, officielle inspektioner for at bekræfte, at Phyllosticta citricarpa ikke findes på disse produktions- og produktionsområder, styrkede prøveudtagningsprocedurer og forudgående meddelelse af listen over godkendte produktionsområder sammen med deres godkendte produktionsenheder for at sikre sporbarheden.
                  
               
                     (7)
                  
                  
                     Sådanne foranstaltninger bør også tage hensyn til resultaterne af den offentlige kontrol af sendinger på EU-indgangsstederne i eksportsæsonen i det pågældende år og bør kun tillade indførsel til Unionens område af de pågældende frugter, hvis de har oprindelse i en produktionsenhed, hvor Phyllosticta citricarpa ikke er blevet konstateret, på grundlag af denne offentlige kontrol. En sådan foranstaltning vil være i overensstemmelse med den etablerede praksis i Argentina, som officielt har meddelt Kommissionen, at den suspenderer enhver produktionsenhed, hvor der er bekræftet forekomst af Phyllosticta citricarpa på de pågældende frugter på grundlag af kontroller, der foretages på EU-indgangsstederne.
                  
               
                     (8)
                  
                  
                     Disse foranstaltninger bør også tage hensyn til resultaterne af de undersøgelser, Argentina har foretaget i de godkendte produktionsenheder, der tilhører samme produktionsmark som den produktionsenhed, hvor forekomsten af Phyllosticta citricarpa er blevet bekræftet under inspektioner udført af Argentina i emballeringsfaciliteterne og forud for eksport og under den offentlige kontrol af sendinger på EU-indgangsstederne. Indførsel til Unionens område af de pågældende frugter med oprindelse i disse produktionsenheder bør først tillades, når disse undersøgelser er afsluttet og der ikke er konstateret Phyllosticta citricarpa. Sådanne foranstaltninger vil være i overensstemmelse med den etablerede praksis i Argentina, som officielt har meddelt Kommissionen, at det som en forebyggende foranstaltning suspenderer eksport til Unionen af de pågældende frugter med oprindelse i de produktionsenheder, der tilhører samme produktionsmark som produktionsenheden, hvor forekomsten af Phyllosticta citricarpa på de pågældende frugter er blevet bekræftet på grundlag af inspektioner, som Argentina har foretaget i emballeringsfaciliteterne og forud for eksport og på grundlag af den offentlige kontrol, der er foretaget på EU-indgangsstederne, og at landet foretager undersøgelser i de pågældende produktionsenheder og kun tillader, at eksporten genoptages, hvis de har bekræftet, at Phyllosticta citricarpa ikke forekommer.
                  
               
                     (9)
                  
                  
                     Foranstaltningerne bør også tage hensyn til resultaterne af de inspektioner, der er foretaget i Argentina, og resultaterne af den offentlige kontrol af sendinger på EU-indgangsstederne i den foregående vækst- og eksportsæson og tillade indførsel til Unionens område af de pågældende frugter med oprindelse i produktionsenheder, hvor Phyllosticta citricarpa ikke er blevet konstateret i den foregående vækst- og eksportsæson. Sådanne foranstaltninger forventes at være effektive, da Argentina officielt har meddelt Kommissionen, at det suspenderer en produktionsenhed, når der i den foregående vækst- og eksportsæson er blevet bekræftet forekomst af Phyllosticta citricarpa på de pågældende frugter, der kommer fra Argentina, ved kontrol på EU-indgangsstederne.
                  
               
                     (10)
                  
                  
                     Med henblik på at identificere kilden til inficerede frugter bør medlemsstaterne angive sproduktionsenhedens porbarhedskod, når de anmelder de respektive tilfælde af manglende overholdelse.
                  
               
                     (11)
                  
                  
                     For at give Argentinas kompetente myndigheder og professionelle operatører mulighed for at tilpasse sig de nye krav bør denne afgørelse anvendes fra den 1. maj 2021.
                  
               
                     (12)
                  
                  
                     Foranstaltningerne i denne afgørelse er i overensstemmelse med udtalelse fra Den Stående Komité for Planter, Dyr, Fødevarer og Foder —
                  
               VEDTAGET DENNE AFGØRELSE:
         
            Artikel 1
            Ændring af gennemførelsesafgørelse (EU) 2016/715
            I gennemførelsesafgørelse (EU) 2016/715 foretages følgende ændringer:
            
                        a)
                     
                     
                        Artikel 5a ændres således:
                        
                                    i)
                                 
                                 
                                    Overskriften affattes således:
                                    »Indførsel i Unionen af de pågældende frugter med oprindelse i Brasilien«.
                                 
                              
                                    ii)
                                 
                                 
                                    Indledningen affattes således:
                                    »De pågældende frugter med oprindelse i Brasilien skal ledsages af et plantesundhedscertifikat, der under overskriften »Tillægserklæring« indeholder følgende elementer:«.
                                 
                              
                  
                        b)
                     
                     
                        Følgende indsættes som artikel 5b:
                        
                           »Artikel 5b
                           Indførsel i Unionen af de pågældende frugter med oprindelse i Argentina
                           
                              1.   De pågældende frugter med oprindelse i Argentina må kun indføres i Unionen, hvis alle følgende betingelser er opfyldt:
                              
                                          a)
                                       
                                       
                                          De pågældende frugter er produceret på produktionsmarker, der består af en eller flere produktionsenheder, der er identificeret som unikke og fysisk adskilte dele af en produktionsmark, og både produktionsmarken og dens produktionsenheder er officielt godkendt af Argentinas nationale plantesundhedsmyndighed med henblik på eksport til Unionen.
                                       
                                    
                                          b)
                                       
                                       
                                          De godkendte produktionsmarker og produktionsenhederne deri er blevet registreret af Argentinas nationale plantesundhedsmyndighed under respektive unikke identifikationskoder (»sporbarhedskoder«).
                                       
                                    
                                          c)
                                       
                                       
                                          De pågældende frugter er produceret i en godkendt produktionsenhed, der har været underkastet behandlinger og dyrkningsmæssige foranstaltninger, der er effektive mod Phyllosticta citricarpa, på passende tidspunkter siden begyndelsen af den seneste vækstperiode, og deres anvendelse er blevet verificeret under officielt tilsyn af Argentinas nationale plantebeskyttelsesmyndighed.
                                       
                                    
                                          d)
                                       
                                       
                                          Der er foretaget officielle inspektioner i form af visuelle observationer og, hvis der konstateres symptomer, prøveudtagning for forekomst af Phyllosticta citricarpa i de godkendte produktionsenheder i vækstsæsonen, og der er ikke blevet observeret symptomer på Phyllosticta citricarpa på de pågældende frugter siden begyndelsen af den seneste vækstperiode.
                                       
                                    
                                          e)
                                       
                                       
                                          Der er udtaget en prøve:
                                          
                                                      i)
                                                   
                                                   
                                                      ved ankomsten til emballeringsfaciliteterne, forud for forarbejdning, af 200-400 frugter pr. parti af de pågældende frugter, afgrænset ved ankomsten til emballeringsanlægget
                                                   
                                                
                                                      ii)
                                                   
                                                   
                                                      af mindst 1 % pr. parti af de pågældende frugter, afgrænset i pakkelinjen langs linjen mellem ankomst og emballering i emballeringsfaciliteterne
                                                   
                                                
                                                      iii)
                                                   
                                                   
                                                      af mindst 1 % pr. parti af de pågældende frugter, afgrænset efter emballeringen, inden afgang fra emballeringsanlægget
                                                   
                                                
                                                      iv)
                                                   
                                                   
                                                      af mindst 1 % pr. parti af de pågældende frugter, der er forberedt til eksport, forud for eksport som led i den endelige officielle inspektion med henblik på udstedelse af plantesundhedscertifikatet.
                                                   
                                                
                                    
                                          f)
                                       
                                       
                                          Der er taget prøver af alle de pågældende frugter omhandlet i litra e), så vidt muligt på grundlag af et eventuelt åbenbart symptom på Phyllosticta citricarpa, og alle de frugter, der er udtaget prøver af, jf. litra e), nr. i), er fundet frie for Phyllosticta citricarpa på grundlag af visuelle inspektioner, mens alle de frugter, der er udtaget prøver af, jf. litra e), nr. ii), iii) og iv), og som har vist symptomer på Phyllosticta citricarpa, er blevet testen og fundet frie for Phyllosticta citricarpa.
                                       
                                    
                                          g)
                                       
                                       
                                          De pågældende frugter er blevet transporteret i pakker og hver pakning er forsynet med en etiket med sporbarhedskoden for den produktionsenhed, som de har oprindelse i.
                                       
                                    
                                          h)
                                       
                                       
                                          Inden begyndelsen af eksportsæsonen for de pågældende frugter har Argentinas nationale plantesundhedsmyndighed meddelt Kommissionen listen over godkendte produktionsenheder pr. produktionsmark samt navnene på de professionelle operatører, der er ansvarlige for hvert godkendt produktionsmark, og eventuelle ajourføringer i forbindelse med ændringerne af listen, herunder begrundelsen for disse ændringer, er straks blevet meddelt Kommissionen.
                                       
                                    
                                          i)
                                       
                                       
                                          De pågældende frugter ledsages af et plantesundhedscertifikat, som indeholder antallet af pakker fra hver produktionsenhed og under overskriften »Tillægserklæring« de relevante sporbarhedskoder og følgende erklæring: »Sendingen er i overensstemmelse med artikel 5b i Kommissionens gennemførelsesafgørelse (EU) 2016/715«.
                                       
                                    
                           
                              2.   Som supplement til stk. 1, må de pågældende frugter med oprindelse i Argentina kun indføres i Unionen, hvis alle følgende betingelser er opfyldt:
                              
                                          a)
                                       
                                       
                                          De har oprindelse i en godkendt produktionsenhed, hvor Phyllosticta citricarpa ikke er blevet konstateret på de pågældende frugter under officielle inspektioner i Argentina i de godkendte produktionsenheder, jf. i stk. 1, litra d), eller på de pågældende frugter, jf. stk. 1, litra e), og under den offentlige kontrol af sendinger på EU-indgangsstederne i vækst- og eksportsæsonen.
                                       
                                    
                                          b)
                                       
                                       
                                          De har oprindelse i produktionsenheder, hvor Phyllosticta citricarpa ikke er blevet konstateret under undersøgelser foretaget af Argentina, efter at forekomst af Phyllosticta citricarpa er blevet bekræftet i en produktionsenhed, der tilhører samme produktionsmark som de pågældende produktionsenheder, under officielle inspektioner i Argentina af de pågældende frugter, jf. stk. 1, litra e), eller under den offentlige kontrol af sendinger på EU-indgangssteder i vækst- og eksportsæsonen.
                                       
                                    
                                          c)
                                       
                                       
                                          De har oprindelse i produktionsenheder, hvor Phyllosticta citricarpa ikke er blevet konstateret i den foregående vækst- og eksportsæson, under officielle inspektioner i Argentina eller under offentlig kontrol af sendinger i Unionen.«
                                       
                                    
                        
                     
                  
                        c)
                     
                     
                        I artikel 6 tilføjes følgende stk. 4:
                        
                           »4.   For så vidt angår de pågældende frugter med oprindelse i Argentina tager medlemsstaterne hensyn til de respektive anmeldte tilfælde af manglende overholdelse som følge af den offentlige kontrol af sendinger på EU-indgangsstederne og den ajourførte liste, der er omhandlet i artikel 5b, stk. 1, litra h), for at identificere de produktionsenheder, der er omhandlet i artikel 5b, stk. 2, litra a) og b).«
                        
                     
                  
                        d)
                     
                     
                        I artikel 19 tilføjes følgende:
                        »I tilfælde af manglende overholdelse af artikel 5b for de pågældende frugter med oprindelse i Argentina skal medlemsstaterne i underretningen om manglende overholdelse angive sporbarhedskoden for de respektive produktionsenheder, der er omhandlet i artikel 5b, stk. 1, litra b).«
                     
                  
         
            Artikel 2
            Anvendelsesdato
            Denne afgørelse anvendes fra den 1. maj 2021.
         
         
            Artikel 3
            Adressater
            Denne afgørelse er rettet til medlemsstaterne.
         
         
            Udfærdiget i Bruxelles, den 26. april 2021.
            
               
                  På Kommissionens vegne
               
               Stella KYRIAKIDES
               
                  Medlem af Kommissionen
               
            
         
         
            (1)  EUT L 317 af 23.11.2016, s. 4.
         
            (2)  Kommissionens gennemførelsesafgørelse (EU) 2016/715 af 11. maj 2016 om fastlæggelse af foranstaltninger med hensyn til visse frugter med oprindelse i visse tredjelande for at hindre indslæbning og spredning af skadegøreren Phyllosticta citricarpa (McAlpine) Van der Aa i Unionen (EUT L 125 af 13.5.2016, s. 16).
         
            (3)  Kommissionens gennemførelsesforordning (EU) 2020/1199 af 13. august 2020 om ændring af bilag VI til gennemførelsesforordning (EU) 2019/2072 for midlertidigt at forbyde indførsel til Unionen af visse frugter med oprindelse i Argentina for at forhindre indslæbning og spredning i Unionen af Phyllosticta citricarpa (McAlpine) Van der Aa (EUT L 267 af 14.8.2020, s. 3).